**A b s o l v e n t s k á o t á z k a č.12**

**a/ Romantizmus na Slovensku**

**b/ Akord – pojem, kvintakord, druhy obraty**

**c/ Fúga**

**1. Slovenská hudba od romantizmu po súčasnosť.**

V zložitých štátnopolitických podmienkach Rakúsko-Uhorskej monarchie na zač. 19.stor. nastáva doba národného uvedomenia, epocha, v ktorej sa národ začína energicky hlásiť o svoje práva. V tejto dobe ľudová pieseň plní svoje národné i politické poslanie. Pieseň, ako vzácny produkt kultúry ľudu, vo svojom jadre nositeľ národného charakteru a realizmu , sa stala inšpiračným zdrojom pre tvorcov národnej hudby, pred ktorými stála neľahká úloha – spojiť európsky rozhľad a výsledky vyspelej romantickej hudby s hodnotami domáceho umenia. Túto úlohu začali realizovať : **J.L.Bella, V.F.Bystrý, M.S.Tnavský.**

**Ján Levoslav Bella .** Stál na čele slovenských skladateľov v 60-tych rokoch 19.stor., je prvým skladateľom, ktorý sa snažil povzniesť hudobné umenie slov. ľudu na medzinárodnú úroveň. Narodil sa 4.9.1843 v Liptovskom Mikuláši, kde jeho otec bol organistom a učiteľom. V úzkom spojení s romantickou hudbou a na základe cenných skúseností získaných v Čechách vytýčil slovenskej hudbe najvyššie dosiahnuteľné ciele. Nepodarilo sa mu prekonať obmedzenosť svojho prostredia, pre nepriaznivé kultúrne pomery opustil Slovensko a všetky svoje sily potom venoval vytváraniu hudobného života na Sibini /Sedmohradsko/. Keď sa už starý vrátil na Slovensko, nemal síl, aby založil národnú skladateľskú slovenskú školu. **Komponuje zborové skladby komorné a symfonické diela:** symfonická báseň  **Osud a ideál,** zasiahol i hudobnodramatickej oblasti – opera **Kováč Wieland –** námet R.Wágnera**.** Významné kantáty – **Jánošíkova svadba, Divný zbojník.**  Zomrel 25.5.1936 v Bratislave.

**Viliam Figuš Bystrý.** Narodil sa 28.2.1875 v Banskej Bystrici – syn remeselníka remenára. Svoju pozornosť venoval úprave ľudových piesní - pre spev a klavír. Svojou tvorbou zasiahol do iných oblastí. Popri komornej hudbe a jej orchestrálnom spracovaní, popri úpravách slovenských ľudových piesní a popri zborových úpravách, významné miesto vo vývoji slovenskej hudby zaujíma **umelá piesňová tvorba.**  V nich napodobňuje texty popredných slovenských básnikov /Bottu, Chalupku a i/. **Je tvorcom prvej slovenskej opery D e t v a n,** podľa predlohy A. Sládkoviča. Komponoval aj organovú tvorbu. Zomrel náhle 11.5.1937 pre ôsmou hodinou, keď sa chystal na výlet do hôr, aby načerpal ďalšie tvorivé sily.

**Mikuláš Moyzes.** Narodil sa 6.12.1872 vo Zvolenskej Slatine – syn učiteľa. Najprv sa venoval tvorbe chrámovej hudby. Zbieral popri tom slov. ľudové piesne a upravoval ich. Píše i komorné skladby a orchestrálne suity. **Malá vrchovská symf.** Najrozsiahlejšia je zborová tvorba – spracoval slov. ľud. pieseň v zbierkach: **30 slovenských ľudových piesní pre ženský trojhlas, 9 šarišských ľudový piesní pre mužský zbor.**  V umelej piesňovej tvorbe skomponoval piesne na texty Lukáča, Bottu, Podjavorinskej a i. Moyzes rozvíjal na základe svojich pedagogický skúseností a hudobno-pedagogickú a inštrumentálnu prácu: **Škola pre organ, Malá škola spevu.** Zomrel v Prešove 2.4.1944.

**Mikuláš Schneider – Trnavský.**  Narodil sa 24.5.1881 v Trnave. Najväčšie uznanie si získal svojou umelou tvorbou /piesňovou/ . Zbierky umelých piesní **Slzy a úsmevy, Zo srdca, Drobné kvietky, Piesne o matke.**  Významná je jeho zborová tvorba – vyše 20 diel. Napísal niekoľko melodrám, 11 omší, 4 reqiem, 30 rôznych chrámových diel.. Jediným javiskovým dielom je opereta **Belarosa.** Z orchestrálnej tvorby vzbudila pozornosť symfonická báseň **Jánošík** a **e mol Spomienková.**  Za celoživotné dielo bol menovaný národným umelcom. Zomrel 28.5. 1958 v Bratislave.

V 30-tych rokoch bolo jasné, že slovenská moderna nemôže ustrnúť na ideáloch vytýčenými Bellom, Trnavským. O modernú orientáciu slovenskej hudby sa v tejto situácii zaslúžila skupina žiakov V. Nováka.

**Alexander Moyzes.** Narodil sa 4.9.1906 v Kláštore pod Znievom. Hudobný talent zdedil po svojom otcovi M.Moyzesovi. Rozvinul ho štúdiom na pražskom konzervatóriu a majstrovskej škole v Prahe. Pomerne rýchlo prekonal prvé modernistické vplyvy a pomerne mladý si vytvoril vlastný, národne realistický štýl. Vychádzal zo silných národných prameňov, položil základy slov. hudby na úseku symfonickej hudby. Bol laureátom štátnej ceny K. Gottwalda. Pôsobil ako profesor skladby na Vysokej škole múzických umení. Jeho dielo je zamerané na **symfonickú tvorbu.** Napísal 7. Symfónií, ktorými vlastne založil tento žáner na Slovensku. Ďalej niekoľko **predohier** -  **Februárová, Jánošíkovi chlapci, orchestrálne suity – Dolu Váhom, Tance z Pohronia, Tance z Gemera.**

V 40-tych rokoch mu pri vytvorení modernej slovenskej orientácii výborne pomáhali E.Suchoň a J.Cikker.

**Ján Cikker.**  Národný umelec, jeden zo zakladateľov a tvorcov slov. nár. hudby, ktorá spája v sebe prvky slov. mentality a predstavivosti s výdobytkami súčasnej svetovej hudby. Narodil sa 29.6 1911 v Banskej Bystrici. Prvé hudobné počiatky získal u svojej matky a u Figuša-Bystrého. Po skončení gymnázia študoval skladbu, dirigovanie a organ na pražskom konzervatóriu a majstrovskú kompozičnú školu u prof. V.Nováka. Pôsobil na bratislavskom konzervatóriu a súčasne bol dramaturgom opery Slovenského národného divadla. Od roku 1949 bol profesorom kompozície na Vysokej škole múzických umení v Bratislave, kde vychoval celý rad umelcov – skladateľov. Od počiatku jeho tvorby badať v jeho diele sklon k dramatičnosti, k výraznému podaniu a spracovaniu hudobných myšlienok, k ich spájaniu s programovým a filozofickým podaním. Jeho diela sú zamerané najmä na orchestrálnu a hudobnodramatickú tvorbu. Z orchestrálnych skladieb vynikajú: **Jarná symfónia,**  trojica symfonických básní: **Leto, Boj, Ráno,** komorne ladené **Spomienky.**  Je tvorcom štyroch **oper: Juro Jánošík, Beg Bajazid, Mister Scrooge, Vzkriesenie.**

**Eugen Suchoň.** Narodil sa 25.9.1908 v Pezinku. Už v mladých študentských časoch sa u neho prejavil nevšedný skladateľský talent. Už 12-ročný sa stáva poslucháčom bratislavskej Hudobnej a dramatickej akadémie ako klavirista, neskoršie jediným skladateľským žiakom prof. Kafendu. Počas štúdií na pražskej majstrovskej škole u prof. V. Nováka zložil diela vysokej umeleckej hodnoty a originálnej koncepcie: **cyklus piesní Nox et solitudo.**  Po návrate do Bratislavy ťažko zháňal zamestnanie, ale po krátkom čase sa stal profesorom na Hudobnej akadémii. V rokoch 1933-40 mladý skladateľ vytvára rad skladieb, ktoré tvoria rozhodujúce hodnoty vo vývine modernej slovenskej hudby a priniesli autorovi i mladej slov. hudbe prvé medzinárodné uznania: **cyklus mužských zborov O horách** , technicky i námetovo výstižná a dramatická **Baladická suita pre orchester,** odmenená r.1936 Bellovolu cenou mesta Bratislavy. Jeho **Žalm zeme Podkarpatskej –** doteraz najlepšia slov. **kantáta pre tenor.** V **opere Krútňava** čerpá námet zo života slovenskej dediny. Je to vskutku slovenská národná opera a priniesla jej tvorcovi úctu a uznanie. V opere **Svätopluk**  dramatická hudba líči udalosti z čias Veľkomoravskej ríše. Na motívy slov. ľud. piesní zložil cyklus 6 skladieb **Obrázky zo Slovenska.** Z jeho zborovej tvorby je známa hymnická pieseň **Aká si mi krásna.**

**2. Akord** je súzvuk najmenej troch [tónov](https://sk.wikipedia.org/wiki/T%C3%B3n) rôznej výšky. Akordy sa rozlišujú na konzonantné (ľubozvučné) a disonantné (neľubozvučné). [Kvintakordy](https://sk.wikipedia.org/wiki/Kvintakord) sú odvodené od jednotlivých [stupníc](https://sk.wikipedia.org/wiki/Stupnica_%28hudba%29). Skladajú sa z prvého, tretieho a piateho tónu stupnice. Kvintakordy rozdeľujeme do 4 druhov: durový , molový, zväčšený, zmenšený. Kvintakord má dva obraty: prvý sextakord, druhý kvartsextakord.

**3. Fúga** je veľká viacdielna polyfonická forma, ktorej jednotlivé hlasy prinášajú a spracúvajú tému postupne v rôznych registroch /1.na organe, harmóniu – mechanické zariadenie, ktoré umožňuje zafarbenie tónov/ . Fúga – z tal- beh – útek. Aj keď je fúga zložená z niekoľkých dielov – najčastejšie 3-dielov, hranice nebývajú ostré a často splývajú, skladba pôsobí ako jednoliaty celok. Fúgy sú písané pre určitý stabilný počet hlasov. Najčastejšie sú 3-,4-,5-hlasné. Najčastejšie 3-dielne: **expozícia, rozvedenie, záver.**

**Malé fúgy – fughety –** kratšie, technicky menej náročné, dvojhlasné.